SL Uradni list Evropske unije C 192/16

Izvleček odločbe glede Kaupthing Bank hf. ob upoštevanju Direktive 2001/24/ES Evropskega parlamenta in Sveta z dne 4. aprila 2001 o reorganizaciji in prenehanju kreditnih institucij

2009/C 192/05

Vabilo za vložitev zahtevka – Roki, ki jih je treba spoštovati

S sodbo okrožnega sodišča v Reykjaviku, izrečeno 24. novembra 2008, je bilo banki Kaufthing Bank hf., reg. št. 560882-0419, Borgartun 19, 105 Reykjavík, ICELAND, odobreno podaljšanje moratorija za plačila, do 13. februarja 2009. 19. februarja je bil ta moratorij podaljšan do petka, 13. novembra 2009. V skladu z začasno določbo II zakona št. 44/2009 o spremembi zakona št. 161/2002 je okrožno sodišče v Reykjaviku 25. maja 2009 imenovalo odbor za prenehanje banke, ki bo na primer obravnaval terjatve do banke med trajanjem moratorija in po začetku postopka za prenehanje, ko se bo moratorij iztekel.

V skladu z začasno določbo III zakona št. 44/2009 o spremembi zakona št. 161/2002 je referenčni datum za postopek prenehanja banke 15. november 2008. Datum, od katerega se začnejo obravnavati terjatve, je odvisen od začetka veljavnosti zakona št. 44/2009, tj. 22. april 2009, v skladu drugim pododstavkom začasne določbe II zakona št. 44/2009.

Vse stranke, ki od Kaupthing Bank hf. ali premoženja pod njenim nadzorom terjajo poplačilo kakršnih koli dolgov ali izpolnitev drugih pravic, se s tem pozivajo k vložitvi terjatev pri odboru za prenehanje banke v šestih mesecih od prve objave tega obvestila 30. junija 2009 v Uradnem listu Islandije. V skladu s tem je treba terjatve vložiti najpozneje 30. decembra 2009. Terjatve se pri odboru za prenehanje banke vložijo v predpisanem roku in morajo biti skladne z navodili iz drugega in tretjega odstavka člena 117 zakona št. 21/1991 o stečaju itd.

Terjatve se pošljejo na naslov:

The Winding-up Committee of Kaupthing Bank hf. Borgartún 19 105 Reykjavík ICELAND

Glede na zgoraj navedene določbe morajo upniki v svojih zahtevkih navesti stanje terjatev na dan 22. aprila 2009.

Terjatve v tujih valutah je treba vložiti v zadevni valuti. Upniki iz države članice Evropskega gospodarskega prostora ali Evropskega združenja za prosto trgovino lahko vložijo terjatve v jeziku zadevne države. Takšnim zahtevkom mora biti priložen prevod v islandščino. Zahtevki se lahko vložijo tudi v angleščini brez prevoda v islandščino. Drugi upniki lahko vložijo svoje zahtevke v islandščini ali angleščini.

Če zahtevek ni vložen v zgoraj navedenem roku, se šteje terjatev do Kaupthing Bank hf. za nično in neveljavno v skladu s členom 118 zakona št. 21/1991 o stečaju itd., razen kjer veljajo izjeme iz pododstavkov 1–6 zadevnega člena.

Z vložitvijo terjatve se upnik strinja z ukinitvijo zaupnosti (bančne tajnosti) za zadevno terjatev.

Sestanek upnikov bo v petek, 29. januarja 2010 ob 10.00 v Hilton Hotel Nordica, na naslovu Sudurlandsbraut 2 v 108 Reykjavik, ICELAND. Sestanka se lahko udeležijo stranke, ki so vložile terjatve do banke. Sestanek bo posvečen razpravi o seznamu vloženih terjatev in o stališču odbora za prenehanje o priznanju vloženih terjatev, če bo takrat na voljo. Seznam vloženih terjatev bo dostopen strankam, ki so vložile terjatve do banke, vsaj en teden pred zgoraj navedenim sestankom.

Dodatne informacije o vložitvi in obravnavi terjatev bodo na voljo na spletni strani banke: http://www.kaupthing.com. Odbor za prenehanje upnike prosi, naj:

(a) ob vložitvi zahtevka sporočijo svoj elektronski naslov ali elektronski naslov svojih zastopnikov;

(b) sporočijo svoje bančne podatke, da bi s tem olajšali morebitna izplačila.

Upnikom se svetuje, da vložijo svoje zahtevke čim prej, v zgoraj navedenem roku.